**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός) (Αρ. 3) Νόμος του 2021»**

**Παρόντες:**

 Αντρέας Καυκαλιάς, πρόεδρος Χρίστος Σενέκης

 Ονούφριος Κουλλά Σωτήρης Ιωάννου

 Δημήτρης Δημητρίου Ανδρέας Αποστόλου

 Φωτεινή Τσιρίδου Μαρίνος Μουσιούττας

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε έξι συνεδρίες της, που πραγματοποιήθηκαν την 31η Αυγούστου, στις 28 Σεπτεμβρίου, στις 5 και 26 Οκτωβρίου, καθώς και στις 16 και 30 Νοεμβρίου 2021. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας, Πρόνοιας και Κοινωνικών Ασφαλίσεων και του Τμήματος Κοινωνικής Ενσωμάτωσης Ατόμων με Αναπηρίες (ΤΚΕΑΑ) του ίδιου υπουργείου, της Νομικής Υπηρεσίας της Δημοκρατίας, των συνδικαλιστικών οργανώσεων ΠΕΟ και ΔΕΟΚ, του Παγκύπριου Ιατρικού Συλλόγου (ΠΙΣ), της Κυπριακής Συνομοσπονδίας Οργανώσεων Αναπήρων (ΚΥΣΟΑ), της Οργάνωσης Παραπληγικών Κύπρου (ΟΠΑΚ), του Παγκύπριου Συνδέσμου Συνδρόμου Down και της Ομοσπονδίας Συνδέσμων Ασθενών Κύπρου (ΟΣΑΚ). Η συνδικαλιστική οργάνωση ΣΕΚ και η Παγκύπρια Οργάνωση Αποκατάστασης Αναπήρων (ΠΟΑΑ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής, ωστόσο η ΠΟΑΑ απέστειλε γραπτό υπόμνημα με το οποίο παραθέτει τις θέσεις της αναφορικά με τις πρόνοιες του υπό συζήτηση νομοσχεδίου. Σημειώνεται ότι στη συζήτηση του νομοσχεδίου παρευρέθηκαν επίσης και εκπρόσωποι της Επαρχιακής Επιτροπής Λεμεσού της ΠΟΑΑ.

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Χρίστος Χριστόφιας, Γιώργος Κουκουμάς και Πανίκος Λεωνίδου.

 Σκοπός του νομοσχεδίου είναι η τροποποίηση του περί Ελάχιστου Εγγυημένου Εισοδήματος και Γενικότερα περί Κοινωνικών Παροχών Νόμου, ώστε να ρυθμιστούν ζητήματα σε σχέση με την αξιολόγηση και πιστοποίηση της αναπηρίας ατόμων με αναπηρία τα οποία είναι δικαιούχα ελάχιστου εγγυημένου εισοδήματος.

 Ειδικότερα, με τις πρόνοιες του εν λόγω νομοσχεδίου προβλέπονται μεταξύ άλλων τα ακόλουθα:

1. Σε περίπτωση ατόμου με αναπηρία που κατά την πρώτη αξιολόγηση από την Επιτροπή Αξιολόγησης της Αναπηρίας, η οποία λειτουργεί στο πλαίσιο του Συστήματος Αξιολόγησης της Αναπηρίας, έχει πιστοποιηθεί με μόνιμη ή μη αναστρέψιμη αναπηρία χωρίς τη δυνατότητα αποκατάστασης ή βελτίωσης, να μην καλείται σε μεταγενέστερο χρόνο από την εν λόγω επιτροπή για επαναξιολόγηση της αναπηρίας του, εξαιρουμένων των περιπτώσεων κατά τις οποίες:

α. άτομο με αναπηρία υποβάλλει νέα αίτηση για πρόσθετη παροχή ή υπηρεσία ή

β. περιέλθουν στην αντίληψη του ΤKEAA νεότερα και επαρκώς τεκμηριωμένα στοιχεία μέσω επώνυμης καταγγελίας ή άλλως πως και η επαναξιολόγηση απαιτείται για σκοπούς πιστοποίησης ότι το εν λόγω άτομο εξακολουθεί να πληροί τα κριτήρια και προϋποθέσεις ως δικαιούχο.

1. Σε περίπτωση ατόμου με εκ γενετής αναπηρία του οποίου η αναπηρία πιστοποιείται από εξειδικευμένο ιατρικό κέντρο ή από ειδικό ιατρό ως αναπηρία μόνιμη ή μη αναστρέψιμη χωρίς τη δυνατότητααποκατάστασης, η αξιολόγηση και πιστοποίησή του από την Επιτροπή Αξιολόγησης της Αναπηρίας να γίνεται μόνο με την προσκόμιση των ιατρικών πιστοποιητικών και η φυσική παρουσία του ατόμου αυτού ενώπιον της Επιτροπής Αξιολόγησης της Αναπηρίας να απαιτείται μόνο για τεκμηριωμένους και εξειδικευμένους λόγους, για τους οποίους το άτομο αυτό πρέπει να ενημερώνεται εκ των προτέρων.
2. Τα πρόσωπα που απαρτίζουν την Επιτροπή Αξιολόγησης της Αναπηρίας να έχουν την υποχρέωση να ενημερώνουν τον αιτητή για το όνομα και το επώνυμό τους, όπως και για την ειδικότητα και το επάγγελμά τους πριν από κάθε αξιολόγηση.
3. Ο εκάστοτε αιτητής πριν από κάθε αξιολόγηση να ενημερώνεται ότι η χρήση των στοιχείων ταυτοποίησης των προσώπων που αποτελούν την Επιτροπή Αξιολόγησης της Αναπηρίας με σκοπό τον επηρεασμό του πορίσματος της εν λόγω επιτροπής θα αποτελεί ποινικό αδίκημα, το οποίο θα τιμωρείται σύμφωνα με τις διατάξεις της υφιστάμενης νομοθεσίας.

 Σημειώνεται ότι πρόταση νόμου με τον ίδιο σκοπό ψηφίστηκε σε νόμο από την ολομέλεια της Βουλής στην προηγούμενη βουλευτική περίοδο και συγκεκριμένα στις 22 Απριλίου 2021 με τίτλο «Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός) Νόμος του 2021». Ακολούθως η εν λόγω πρόταση νόμου αναπέμφθηκε από τον Πρόεδρο της Δημοκρατίας στις 11 Μαΐου 2021, αναπομπή η οποία απορρίφθηκε από την ολομέλεια της Βουλής στις 20 Μαΐου 2021. Στη συνέχεια ο Πρόεδρος της Δημοκρατίας ενάσκησε το εκ του συντάγματος δικαίωμά του και υπέβαλε σχετική Αναφορά του ψηφισθέντος νόμου στο Ανώτατο Δικαστήριο, προκειμένου αυτό να αποφανθεί αναφορικά με τη συνταγματικότητα των προνοιών του.

 Συμφώνα με τα στοιχεία που κατατέθηκαν από το Υπουργείο Εργασίας, Πρόνοιας και Κοινωνικών Ασφαλίσεων και τα οποία συνοδεύουν το υπό συζήτηση νομοσχέδιο, επισημαίνονται μεταξύ άλλων τα ακόλουθα:

1. Το Υπουργείο Εργασίας, Πρόνοιας και Κοινωνικών Ασφαλίσεων κατά τη συζήτηση της προαναφερθείσας πρότασης νόμου στην Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων υπέβαλε εισηγήσεις για τροποποιήσεις στο κείμενο αυτής, με σκοπό να διασφαλιστεί η ομαλή εφαρμογή των προνοιών της προς όφελος του πολίτη και του δημόσιου συμφέροντος. Ωστόσο, στο κείμενο της πρότασης νόμου το οποίο τελικά ψηφίστηκε σε νόμο από την ολομέλεια της Βουλής περιλήφθηκαν μόνο κάποιες από τις εισηγήσεις του υπουργείου και για τον λόγο αυτό κρίθηκε αναγκαία η αναπομπή της εν λόγω πρότασης νόμου από τον Πρόεδρο της Δημοκρατίας και ακολούθως η Αναφορά του ψηφισθέντος νόμου στο Ανώτατο Δικαστήριο.
2. Το υπό συζήτηση νομοσχέδιο περιλαμβάνει αυτούσιες τις πρόνοιες της προαναφερθείσας πρότασης νόμου, καθώς και νέες πρόνοιες που παρέχουν τη δυνατότητα στην Επιτροπή Αξιολόγησης της Αναπηρίας, υπό συγκεκριμένες προϋποθέσεις, να διενεργεί επαναξιολόγηση αναπηρίας με γνώμονα τα δικαιώματα του αιτητή και το δημόσιο συμφέρον. Συναφώς επισημαίνονται τα πιο κάτω:

α. Η αξιολόγηση αναπηρίας διενεργείται για συγκεκριμένο σκοπό, ανάλογα με την αίτηση του ενδιαφερομένου. Ο στόχος είναι να εκδίδεται πόρισμα για όσο το δυνατόν περισσότερα δικαιώματα του πολίτη, ανάλογα με τις εξατομικευμένες ανάγκες του και τις διαθέσιμες από το κράτος παροχές και υπηρεσίες, κατά την περίοδο της αξιολόγησης αναπηρίας. Σε περίπτωση που η αναπηρία πιστοποιείται ως μόνιμη, εκδίδεται πόρισμα με μόνιμη ισχύ, ώστε να μην απαιτείται επαναξιολόγηση. Ωστόσο, η επαναξιολόγηση αναπηρίας απαιτείται σε πολλές περιπτώσεις προς όφελος του δικαιούχου, αφού πολύ συχνά ο δικαιούχος αιτείται πρόσθετες παροχές ή υπηρεσίες, για τις οποίες δεν είχε αξιολογηθεί προηγουμένως.

 β. Σε λίγες αλλά υπαρκτές περιπτώσεις περιέρχονται στην αντίληψη του ΤΚΕΑΑ νεότερα και τεκμηριωμένα δεδομένα, μέσω επώνυμης καταγγελίας ή άλλως πως, τα οποία το ΤΚΕΑΑ οφείλει να διερευνήσει με επαναξιολόγηση αναπηρίας, για να πιστοποιήσει κατά πόσο το άτομο με αναπηρία εξακολουθεί να πληροί τα κριτήρια και προϋποθέσεις ως δικαιούχο.

γ. Η αναπηρία είναι πολυσύνθετη έννοια που εξαρτάται τόσο από τα ιατρικά όσο και από τα κοινωνικά δεδομένα και οι περιστάσεις και τα δεδομένα κάθε περίπτωσης είναι εξατομικευμένα, γεγονός που σε κάποιες περιπτώσεις καθιστά αδύνατη τη διενέργεια μίας μόνο αξιολόγησης, το πόρισμα της οποίας να ισχύει απόλυτα για πάντα, έστω κι αν η αναπηρία ενός αιτητή έχει χαρακτηριστεί ως μόνιμη.

 Στο πλαίσιο της εξέτασης του υπό συζήτηση νομοσχεδίου στην επιτροπή η εκπρόσωπος του ΤΚΕΑΑ ανέφερε ότι η εκτελεστική εξουσία, κρίνοντας ως επιβεβλημένες τις υπό αναφορά τροποποιήσεις όσον αφορά την αξιολόγηση και πιστοποίηση της αναπηρίας ατόμων με αναπηρία τα οποία είναι δικαιούχα ελάχιστου εγγυημένου εισοδήματος, αποφάσισε να προχωρήσει στην κατάθεση του εν λόγω νομοσχεδίου, παρά το γεγονός ότι εκκρεμεί στο Ανώτατο Δικαστήριο Αναφορά του νόμου που ψήφισε η Βουλή των Αντιπροσώπων για το ίδιο θέμα.

 Ο εκπρόσωπος της ΚΥΣΟΑ εξέφρασε την έντονη διαφωνία του σε σχέση με το υπό αναφορά νομοσχέδιο, καθώς η προτεινόμενη δυνατότητα διενέργειας επαναξιολόγησης ατόμων με αναπηρία η οποία πιστοποιείται ως μόνιμη αντιβαίνει τις πρόνοιες της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρίες. Συναφώς, ο ίδιος υποστήριξε ότι άτομο με αναπηρία το οποίο κατά την πρώτη αξιολόγηση από την Επιτροπή Αξιολόγησης της Αναπηρίας έχει πιστοποιηθεί με μόνιμη ή μη αναστρέψιμη αναπηρία χωρίς τη δυνατότητα αποκατάστασης ή βελτίωσης δεν πρέπει κατ’ ουδένα λόγο να καλείται από την εν λόγω επιτροπή για επαναξιολόγηση της αναπηρίας. Περαιτέρω, ο ίδιος εξέφρασε τη δυσαρέσκειά του για το γεγονός ότι πριν από τη σύνταξη του νομοσχέδιου δε διεξήχθη καμία διαβούλευση με το κίνημα των ατόμων με αναπηρία και ειδικότερα με την ΚΥΣΟΑ, κατά παράβαση του περί της Διαδικασίας Διαβούλευσης Κρατικών και Άλλων Υπηρεσιών σε Θέματα που Αφορούν Άτομα με Αναπηρία Νόμου.

 Οι εκπρόσωποι της Επαρχιακής Επιτροπής Λεμεσού της ΠΟΑΑ και του Παγκύπριου Συνδέσμου Συνδρόμου Down δήλωσαν ότι οι προτεινόμενες ρυθμίσεις είναι προς την ορθή κατεύθυνση, ωστόσο υποστήριξαν ότι οι προϋποθέσεις βάσει των οποίων θα διεξάγονται επαναξιολογήσεις ατόμων με μόνιμη αναπηρία πρέπει να είναι σαφείς. Συναφώς, ο ίδιοι δήλωσαν ότι πρέπει να διασαφηνιστεί ότι επαναξιολόγηση ατόμου με μόνιμη αναπηρία θα διενεργείται, μόνο στην περίπτωση που το άτομο αυτό αιτηθεί για πρόσθετες παροχές λόγω επιδείνωσης της κατάστασής του ή λόγω άλλων επιπρόσθετων αναγκών του.

 Ο εκπρόσωπος της ΟΠΑΚ συμφώνησε με τις προτεινόμενες ρυθμίσεις, καθώς συμβάλλουν στη διόρθωση στρεβλώσεων στο υφιστάμενο Σύστημα Αξιολόγησης της Αναπηρίας αναφορικά με την εξασφάλιση επιπρόσθετων παροχών σε άτομο με αναπηρία σε περίπτωση επιδείνωσης της κατάστασής του.

 Ο εκπρόσωπος του ΠΙΣ, αφού εξέφρασε τη δυσαρέσκειά του για το γεγονός ότι δε διεξήχθη η ενδεδειγμένη διαβούλευση με τον ΠΙΣ πριν από τη σύνταξη του νομοσχεδίου, υποστήριξε ότι η προτεινόμενη υποχρέωση των αξιολογητών που απαρτίζουν την Επιτροπή Αξιολόγησης της Αναπηρίας να ενημερώνουν τον αιτητή για το όνομα και το επώνυμό τους, όπως και για την ειδικότητα και επάγγελμά τους πριν από κάθε αξιολόγηση, ενδεχομένως να οδηγήσει σε δημόσια διαπόμπευση των ιατρών που διεξάγουν τις εν λόγω αξιολογήσεις. Συναφώς, ο ίδιος υποστήριξε ότι πρέπει να διασφαλιστεί ότι το σχετικό νομοθετικό πλαίσιο θα προστατεύει εξίσου τα δικαιώματα των ατόμων με αναπηρία και τα δικαιώματα των ιατρών που απαρτίζουν την Επιτροπή Αξιολόγησης της Αναπηρίας.

 Η εκπρόσωπος της ΠΕΟ αναγνώρισε την ανάγκη βελτίωσης του υφιστάμενου Συστήματος Αξιολόγησης της Αναπηρίας αναφορικά με την εξασφάλιση επιπρόσθετων παροχών σε άτομο με αναπηρία σε περίπτωση επιδείνωσης της κατάστασής του, ωστόσο υποστήριξε ότι οι πρόνοιες του νομοσχεδίου χρήζουν περαιτέρω διασαφήνισης προς επίτευξη του επιδιωκόμενου στόχου. Περαιτέρω, η ίδια επισήμανε την ανάγκη ενίσχυσης του δημόσιου διαλόγου που πρέπει να διεξαγάγει η εκτελεστική εξουσία με τα θεσμοθετημένα όργανα και οργανώσεις που εκπροσωπούν τα δικαιώματα των ατόμων με αναπηρία, καθώς και την ανάγκη αξιολόγησης της λειτουργίας του Σύστηματος Αξιολόγησης της Αναπηρίας στο σύνολό του.

 Στο πλαίσιο της εξέτασης του υπό συζήτηση νομοσχεδίου, επιπροσθέτως των πιο πάνω ζητημάτων που τέθηκαν από τους εμπλεκόμενους φορείς, την επιτροπή απασχόλησε το ενδεχόμενο να τίθενται ταυτόχρονα σε ισχύ δύο σχεδόν ταυτόσημοι νόμοι, σε περίπτωση που η ψηφισθείσα σε νόμο πρόταση νόμου, η οποία περιλαμβάνει τροποποιήσεις που άπτονται ταυτόσημων ζητημάτων με τις διατάξεις του υπό αναφορά νομοσχεδίου και η οποία βρίσκεται ενώπιον του Ανωτάτου Δικαστηρίου, κατόπιν άσκησης του δικαιώματος Αναφοράς από τον Πρόεδρο της Δημοκρατίας για γνωμάτευση, κριθεί συνταγματική. Σε τέτοια περίπτωση θα τεθούν σε ισχύ δύο ταυτόσημοι σχεδόν νόμοι, με αντινομίες μάλιστα σε ορισμένες διατάξεις τους, με αποτέλεσμα να πληγεί η ασφάλεια δικαίου και να δημιουργηθούν αχρείαστες διοικητικού και/ή θεσμικού τύπου στρεβλώσεις.

 Σχολιάζοντας τους πιο πάνω προβληματισμούς και θέσεις των εμπλεκόμενων φορέων και μελών της επιτροπής, οι εκπρόσωποι του ΤΚΕΑΑ και της Νομικής Υπηρεσίας της Δημοκρατίας μεταξύ άλλων ανέφεραν τα ακόλουθα:

1. Το ενδεχόμενο ψήφισης του νομοσχεδίου σε νόμο πιθανόν να επηρεάσει την έκβαση της σχετικής Αναφοράς η οποία βρίσκεται ακόμη σε πρώιμο στάδιο ενώπιον του Ανωτάτου Δικαστηρίου. Συναφώς, η εκπρόσωπος της Νομικής Υπηρεσίας της Δημοκρατίας ανέφερε ότι οι πρόνοιες του νομοσχεδίου έχουν ουσιαστικές διαφορές από αυτές που αποτελούν αντικείμενο της προαναφερθείσας Αναφοράς. Ως εκ τούτου, η εκτελεστική εξουσία δεν προτίθεται στο παρόν στάδιο να προχωρήσει σε οποιαδήποτε άλλη ενέργεια σε σχέση με την προαναφερθείσα Αναφορά, ωστόσο σε περίπτωση ψήφισης του νομοσχέδιου, ενδέχεται να αναθεωρήσει τη θέση της αυτή.
2. Η διεξαγωγή της ενδεδειγμένης διαβούλευσης με τους εμπλεκόμενους φορείς πριν από τη σύνταξη του νομοσχεδίου δεν κρίθηκε αναγκαία, καθώς υιοθετήθηκε το αποτέλεσμα της διαβούλευσης που διεξήχθη κατά το στάδιο της εξέτασης της προαναφερθείσας ψηφισθείσας πρότασης νόμου από την Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, όπου όλες οι πρόνοιες του υπό εξέταση νομοσχέδιου είχαν τεθεί ενώπιόν της.
3. Η προτεινόμενη πρόνοια η οποία προβλέπει ότι ο εκάστοτε αιτητής πριν από κάθε αξιολόγηση ενημερώνεται ότι η χρησιμοποίηση των στοιχείων ταυτοποίησης των προσώπων που αποτελούν την Επιτροπή Αξιολόγησης της Αναπηρίας, με σκοπό τον επηρεασμό του πορίσματος της εν λόγω επιτροπής, αποτελεί ποινικό αδίκημα, το οποίο θα τιμωρείται σύμφωνα με τις διατάξεις της υφιστάμενης νομοθεσίας, διασφαλίζει ότι οι αξιολογούντες ιατροί θα προστατεύονται επαρκώς από το ενδεχόμενο δημόσιας διαπόμπευσής τους.

 Η επιτροπή, λαμβάνοντας υπόψη τα πιο πάνω, ζήτησε από το αρμόδιο υπουργείο όπως επανεξετάσει τις πρόνοιες του νομοσχεδίου με όλους τους εμπλεκόμενους φορείς, στη βάση των απόψεων που διατυπώθηκαν, και ακολούθως να ενημερωθεί για το αποτέλεσμα των διαβουλεύσεων. Ως εκ τούτου, το Υπουργείο Εργασίας, Πρόνοιας και Κοινωνικών Ασφαλίσεων υιοθετώντας την εισήγηση της επιτροπής και σε συνεννόηση με τη Νομική Υπηρεσία της Δημοκρατίας επανεξέτασε τις πρόνοιες του νομοσχεδίου και προέβη σε αναθεώρηση αυτού, το οποίο έθεσε ενώπιον της επιτροπής για ολοκλήρωση της συζήτησης. Το αναθεωρημένο νομοσχέδιο περιλαμβάνει τις ακόλουθες τροποποιήσεις:

1. Διασαφηνίζεται ότι, σε περίπτωση που άτομο με αναπηρία υποβάλει νέα αίτηση για πρόσθετη παροχή ή υπηρεσία λόγω επιδείνωσης της κατάστασής του ή λόγω άλλων επιπρόσθετων αναγκών του και για την οποία παροχή ή υπηρεσία απαιτείται πιστοποίηση των πρόσθετων δικαιωμάτων του, το ΤΚΕΑΑ διενεργεί επαναξιολόγηση της αναπηρίας του εν λόγω ατόμου.
2. Διευκρινίζεται ότι το ΤΚΕΑΑ διενεργεί επαναξιολόγηση της αναπηρίας, για να πιστοποιήσει ότι το άτομο με αναπηρία εξακολουθεί να πληροί τα κριτήρια και προϋποθέσεις ως δικαιούχο, αποκλειστικά στη περίπτωση που περιέλθουν στην αντίληψη του τμήματος νεότερα και επαρκώς τεκμηριωμένα στοιχεία μέσω επώνυμης καταγγελίας η οποία υποβάλλεται γραπτώς.

 Στο πλαίσιο της εξέτασης του αναθεωρημένου κείμενου του νομοσχέδιου η εκπρόσωπος του ΤΚΕΑΑ ανέφερε ότι οι προτεινόμενες τροποποιήσεις στο αναθεωρημένο κείμενο του νομοσχεδίου είναι αποτέλεσμα διαβούλευσης που διεξήγαγε το τμήμα με τους εμπλεκόμενους φορείς που κλήθηκαν να συμμετάσχουν κατά το πρώτο στάδιο της συζήτησης του νομοσχεδίου στη βάση σχετικών εισηγήσεων και παρατηρήσεών τους.

 Οι εκπρόσωποι της ΟΠΑΚ, του Παγκύπριου Συνδέσμου Συνδρόμου Down, της ΟΣΑΚ και της Επαρχιακής Επιτροπής Λεμεσού της ΠΟΑΑ συμφώνησαν με τις προτεινόμενες ρυθμίσεις του αναθεωρημένου νομοσχεδίου.

 Ο εκπρόσωπος της ΚΥΣΟΑ ενέμεινε στην αρχική του θέση εκφράζοντας τη διαφωνία του αναφορικά με τις πρόνοιες του αναθεωρημένου κειμένου του νομοσχεδίου, για τους λόγους όπως ο ίδιος τους παρέθεσε κατά το πρώτο στάδιο της συζήτησης του νομοσχεδίου.

 Σημειώνεται ότι η ΠΟΑΑ με γραπτό υπόμνημά της, ημερομηνίας 29 Σεπτεμβρίου 2021, διαχώρισε τη θέση της από τις απόψεις που εκφράστηκαν ενώπιον της επιτροπής από την Επαρχιακή Επιτροπή Λεμεσού της ΠΟΑΑ, σημειώνοντας ότι η επίσημη θέση της ταυτίζεται με τις θέσεις της ΚΥΣΟΑ, της οποίας αποτελεί ιδρυτικό μέλος.

 Σημειώνεται περαιτέρω ότι ο νομικός σύμβουλος της Βουλής των Αντιπροσώπων, ο οποίος εκπροσωπεί τη Βουλή ενώπιον του Ανωτάτου Δικαστηρίου, στην εν εξελίξει διαδικασία εξέτασης της προαναφερθείσας Αναφοράς, με αριθμό 9/21, σε επιστολή του, ημερομηνίας 9 Νοεμβρίου 2021, τοποθετούμενος σχετικά με το ενδεχόμενο νομικών επιπλοκών σε περίπτωση ψήφισης του νομοσχεδίου, αναφέρει μεταξύ άλλων ότι δεν υπάρχει οποιοδήποτε κώλυμα στη συνέχιση της εξέτασης του νομοσχέδιου από την Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων και σε περίπτωση που αυτό ψηφιστεί σε νόμο από την ολομέλεια του σώματος, η εν λόγω Αναφορά θα καταστεί άνευ αντικειμένου.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, κατέληξε στις ακόλουθες θέσεις:

1. Ο πρόεδρος της επιτροπής βουλευτής της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της κοινοβουλευτικής ομάδας του Δημοκρατικού Κόμματος, το μέλος της βουλευτής του Εθνικού Λαϊκού Μετώπου, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν επί του αναθεωρημένου κειμένου του νομοσχεδίου κατά τη συζήτησή του στην ολομέλεια του σώματος.
2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάσσονται υπέρ της ψήφισης του νομοσχεδίου σε νόμο ως αυτό αναθεωρήθηκε σύμφωνα με τα πιο πάνω.

 Υπό το φως των πιο πάνω θέσεών της, η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων υποβάλλει την παρούσα έκθεσή της για σκοπούς λήψης τελικής απόφασης επί του υπό αναφορά νομοσχεδίου στο στάδιο της συζήτησής του από την ολομέλεια του σώματος.

 Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός) Νόμος του 2021».

7 Δεκεμβρίου 2021

ΧΚ/ΣΓΘ/ΠΧ/MΓ

Αρ. Φακ. 23.01.062.133-2021

**Συμπληρωματική έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για το νομοσχέδιο «Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός)**

(Αρ. 3) Νόμος του 2021»

Παρόντες:

Αντρέας Καυκαλιάς, πρόεδρος Χρίστος Σενέκης

Χρίστος Χριστόφιας Σωτήρης Ιωάννου

Δημήτρης Δημητρίου Ανδρέας Αποστόλου

Φωτεινή Τσιρίδου Μαρίνος Μουσιούττας

Πανίκος Λεωνίδου

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων επανεξέτασε το πιο πάνω νομοσχέδιο, για το οποίο υποβλήθηκε έκθεση στην ολομέλεια του σώματος στις 9 Δεκεμβρίου 2021, σε νέα συνεδρία της, που πραγματοποιήθηκε στις 11 Ιανουαρίου 2022. Στο πλαίσιο της νέας συνεδρίας της επιτροπής κλήθηκαν και παρευρέθηκαν εκπρόσωποι του Υπουργείου Εργασίας, Πρόνοιας και Κοινωνικών Ασφαλίσεων και του Τμήματος Κοινωνικής Ενσωμάτωσης Ατόμων με Αναπηρίες (ΤΚΕΑΑ) του ίδιου υπουργείου και της Νομικής Υπηρεσίας της Δημοκρατίας.

Σημειώνεται ότι η συζήτηση του εν λόγω νομοσχεδίου αναβλήθηκε με απόφαση της ολομέλειας της Βουλής ημερομηνίας 9 Δεκεμβρίου 2021 και παραπέμφθηκε εκ νέου στην Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων για επανεξέταση των προτεινόμενων ρυθμίσεων.

Σημειώνεται περαιτέρω ότι ο σκοπός του νομοσχεδίου, οι απόψεις των εμπλεκομένων, καθώς και τα ζητήματα που απασχόλησαν την επιτροπή στο πρώτο στάδιο της εξέτασής τους περιλαμβάνονται στην αρχική έκθεση της επιτροπής.

Συνοπτικά, σκοπός του υπό αναφορά νομοσχεδίου είναι η τροποποίηση του περί Ελάχιστου Εγγυημένου Εισοδήματος και Γενικότερα περί Κοινωνικών Παροχών Νόμου,

ώστε να ρυθμιστούν ζητήματα σε σχέση με την αξιολόγηση και πιστοποίηση της αναπηρίας ατόμων με αναπηρία τα οποία είναι δικαιούχα ελάχιστου εγγυημένου εισοδήματος.

Στο στάδιο της επανεξέτασης του εν λόγω νομοσχεδίου την επιτροπή απασχόλησε μεταξύ άλλων εισήγηση μελών της επιτροπής όπως διασαφηνιστούν περαιτέρω οι πρόνοιες αυτού, με απώτερο στόχο να επιτευχθεί η μέγιστη δυνατή σύγκλιση απόψεων μεταξύ της εκτελεστικής εξουσίας και του συνόλου του κινήματος των ατόμων με αναπηρία. Ειδικότερα, η επιτροπή εξέτασε το ενδεχόμενο να διασαφηνιστεί η σχετική πρόνοια που αφορά την επαναξιολόγηση ατόμου με μόνιμη ή μη αναστρέψιμη αναπηρία, ώστε η επαναξιολόγηση αυτή να διενεργείται αποκλειστικά και μόνο σε περίπτωση που το υπό αναφορά άτομο αιτηθεί πρόσθετες παροχές ή υπηρεσίες λόγω επιδείνωσης της κατάστασής του ή λόγω εμφάνισης επιπρόσθετης αναπηρίας, η οποία δεν έχει πιστοποιηθεί από την Επιτροπή Αξιολόγησης της Αναπηρίας που λειτουργεί στο πλαίσιο του Συστήματος Αξιολόγησης της Αναπηρίας. Συναφώς, σε περίπτωση που το υπό αναφορά άτομο αιτηθεί πρόσθετες παροχές ή υπηρεσίες για τις οποίες είναι δικαιούχος χωρίς να έχει επιδεινωθεί η κατάσταση του, τότε να μην απαιτείται επαναξιολόγηση της αναπηρίας του.

Η εκπρόσωπος του Τμήματος Κοινωνικής Ενσωμάτωσης Ατόμων με Αναπηρίες (ΤΚΕΑΑ) δεν έφερε ένσταση στην πιο πάνω εισήγηση, προκειμένου, όπως η ίδια δήλωσε, να διασκεδαστούν οι όποιες ανησυχίες έχουν εκφραστεί από εμπλεκόμενους φορείς κατά το προηγούμενο στάδιο της συζήτησης.

Υπό το φως των πιο πάνω, η επιτροπή αποφάσισε να τροποποιήσει τη σχετική πρόνοια του νομοσχεδίου, ώστε να διασαφηνιστεί ότι επαναξιολόγηση ατόμου με μόνιμη ή μη αναστρέψιμη αναπηρία διενεργείται αποκλειστικά και μόνο σε περίπτωση που το υπό αναφορά άτομο αιτηθεί πρόσθετες παροχές ή υπηρεσίες λόγω επιδείνωσης της

κατάστασής του ή λόγω εμφάνισης επιπρόσθετης αναπηρίας, η οποία δεν έχει πιστοποιηθεί από την Επιτροπή Αξιολόγησης της Αναπηρίας που λειτουργεί στο πλαίσιο του Συστήματος Αξιολόγησης της Αναπηρίας.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου όπως αυτό έχει τροποποιηθεί σύμφωνα με τα πιο πάνω, κατά τη συζήτησή του στην ολομέλεια του σώματος.

Σημειώνεται ότι σε περίπτωση ψήφισης του νομοσχεδίου σε νόμο θα τροποποιηθεί ο τίτλος του, ώστε να αναφέρεται ως «Ο περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικός) Νόμος του 2022».

11 Ιανουαρίου 2022

ΧΚ/ΜΓ

(Αρ. Φακ. 23.01.062.133-2021)